**DĖL ROKIŠKIO R. KRIAUNŲ PAGRINDINĖS MOKYKLOS REORGANIZAVIMO**

2018 m. gegužės 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu ir 18 straipsnio 1 dalimi, Lietuvos Respublikos civilinio kodekso 2.97 straipsnio 3 dalimi, 2.103 straipsniu, Lietuvos Respublikos biudžetinių įstaigų įstatymo 4 straipsnio 3 dalies 1, 4 punktais, 4 dalimi, 14 straipsniu, Lietuvos Respublikos švietimo įstatymo 44 straipsnio 2 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės tarybos 2018 m. kovo 23 d. sprendimu Nr. TS-70 „Dėl sutikimo reorganizuoti Rokiškio r. Kriaunų pagrindinę mokyklą“ ir įgyvendindama Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrąjį planą (aktuali redakcija), patvirtintą Rokiškio rajono savivaldybės tarybos 2016 m. balandžio 29 d. sprendimu Nr. TS-108, Rokiškio rajono savivaldybės taryba n u s p r e n d ž i a:

1. Reorganizuoti nuo 2018 m. rugpjūčio 30 d. biudžetinę įstaigą Rokiškio r. Kriaunų pagrindinę mokyklą, prijungiant ją prie Rokiškio Senamiesčio progimnazijos, kuri kaip juridinis asmuo, po reorganizavimo tęs veiklą. Rokiškio r. Kriaunų pagrindinė mokykla, kaip juridinis asmuo, po reorganizavimo baigs veiklą.

2. Patvirtinti Rokiškio r. Kriaunų pagrindinės mokyklos reorganizavimo, prijungiant ją prie Rokiškio Senamiesčio progimnazijos, sąlygų aprašą (pridedama).

3. Patvirtinti Rokiškio Senamiesčio progimnazijos naujos redakcijos nuostatus (pridedama).

4. Įpareigoti Rokiškio r. Kriaunų pagrindinės mokyklos direktorę Stasę Idienę iki 2018 m. rugpjūčio 30 d. išregistruoti Rokiškio r. Kriaunų pagrindinę mokyklą iš Juridinių asmenų registro ir atlikti visus su tuo susijusius veiksmus įstatymų nustatyta tvarka.

5. Įgalioti Rokiškio Senamiesčio progimnazijos direktorę Saulę Kazinavičienę pasirašyti patvirtintus nuostatus ir įpareigoti ją nuostatus įstatymų nustatyta tvarka teikti Juridinių asmenų registro tvarkytojui.

6. Pavesti Rokiškio rajono savivaldybės administracijos direktoriui įstatymų nustatyta tvarka atlikti visus su Rokiškio r. Kriaunų pagrindinės mokyklos reorganizavimu susijusius veiksmus iki 2018 m. rugpjūčio 30 d.

7. Nustatyti, kad Rokiškio rajono savivaldybės administracijos Švietimo skyrius yra atsakingas už šio sprendimo įgyvendinimą.

8. Pripažinti netekusiais galios Rokiškio Senamiesčio progimnazijos nuostatus, patvirtintus Rokiškio rajono savivaldybės tarybos 2012 m. spalio 26 d. sprendimo Nr. TS-11.198 „Dėl Rokiškio Senamiesčio progimnazijos nuostatų pakeitimo“ 1 punktu.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO R. KRIAUNŲ PAGRINDINĖS MOKYKLOS REORGANIZAVIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – atlikti su Rokiškio r. Kriaunų pagrindinės mokyklos reorganizavimu susijusius veiksmus.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos civilinis kodeksas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas (aktuali redakcija), Rokiškio rajono savivaldybės tarybos 2018 m. kovo 23 d. sprendimas Nr. TS-70 „Dėl sutikimo reorganizuoti Rokiškio r. Kriaunų pagrindinę mokyklą“.

**Sprendimo projekto esmė.**

Atlikti su Rokiškio r. Kriaunų pagrindinės mokyklos reorganizavimu susijusius veiksmus įstatymų nustatyta tvarka: reorganizuoti nuo 2018 m. rugpjūčio 30 d. biudžetinę įstaigą Rokiškio r. Kriaunų pagrindinę mokyklą, prijungiant ją prie Rokiškio Senamiesčio progimnazijos; patvirtinti Rokiškio r. Kriaunų pagrindinės mokyklos reorganizavimo, prijungiant ją prie Rokiškio Senamiesčio progimnazijos, sąlygų aprašą; patvirtinti Rokiškio Senamiesčio progimnazijos naujos redakcijos nuostatus; įpareigoti Kriaunų pagrindinės mokyklos direktorę atlikti visus su reorganizavimu susijusius veiksmus; įgalioti Rokiškio Senamiesčio progimnazijos direktorę pasirašyti patvirtintus nuostatus ir įpareigoti ją nuostatus įstatymų nustatyta tvarka teikti Juridinių asmenų registro tvarkytojui; pavesti savivaldybės administracijos direktoriui įstatymų nustatyta tvarka atlikti visus su Rokiškio r. Kriaunų pagrindinės mokyklos reorganizavimu susijusius veiksmus; nustatyti, kad Švietimo skyrius yra atsakingas už šio sprendimo įgyvendinimą.

**Galimos pasekmės, priėmus siūlomą tarybos sprendimo projektą:**

**teigiamos** – teisės aktų vykdymas, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano įgyvendinimas (aktuali redakcija);

**neigiamos** – nenumatyta.

**Kokia sprendimo nauda Rokiškio rajono gyventojams.**

Racionalizuotas Rokiškio r. Kriaunų pagrindinės mokyklos ir Rokiškio Senamiesčio progimnazijos valdymas, užtikrinant kokybišką progimnazijai priskirtų funkcijų vykdymą, ugdymo kokybę bei efektyvesnį išteklių naudojimą.

**Finansavimo šaltiniai ir lėšų poreikis**.

Sprendimui įgyvendinti savivaldybės lėšų reikės įstatymų nustatyta tvarka reorganizavimo dokumentų įregistravimui Juridinių asmenų registre bei atsiskaitymui su atleidžiamais iš pareigų darbuotojais.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė